钦定古今图书集成/明伦汇编/家范典/第081卷 > 《魏张揖博雅》 > 《小畜卦》
## 钦定古今图书集成/明伦汇编/家范典/第081卷 > 《魏张揖博雅》 > 《小畜卦》

九三，舆说辐，夫妻反目。

〈程传〉三以阳爻，居不得中，而密比于四，阴阳之情相求也。又昵比而不中，为阴畜制者也，故不能前进。犹车舆说去轮辐，言不能行也。“夫妻反目”，阴制于阳者也。今反制阳，如夫妻之反目也。“反目”，谓怒目相视，不顺其夫而反制之也。妇人为夫宠惑，既而遂反制其夫。未有夫不失道，而妻能制之者也。故“说辐反目”，三自为也。〈本义〉九三亦欲上进，然刚而不中，迫近于阴，而又非正应，但以阴阳相说而为所系畜，不能自进，故有“舆说辐”之象。然以志刚，故又不能平而与之争，故又为“夫妻反目”之象。戒占者如是，则不得进而有所争也。〈大全〉龟山杨氏曰：舆说辐，不能有行也。重刚不中，切比于四，为阴所畜，则道不行于妻子矣。平庵项氏曰：九三“反目”称妻，言相敌也。上九“既雨”称妇，言相顺也。

《象》曰：“夫妻反目”，不能正室也。

〈程传〉“夫妻反目。”盖由不能正其室家也。三自处不以道，故四得制之不使进。犹夫不能正其室家。故致反目也。〈本义〉《程子》曰：“说、辐、反目，三自为也。”〈大全〉建安丘氏曰：三虽阳刚，乃昵于六四不正之阴，为其系畜而不能进，至于反目，皆三有以自取之也。夫制于妻，则其正家之道盖可知矣。孔子曰：“大车无𫐐，小车无𫐄”，其何以行之哉。此之谓也。

又

上九：既雨既处，尚德载，妇贞厉。

〈程传〉九，以巽顺之极，居卦之上，处《畜》之终，从畜而止者也。为四所止也。“既雨”，和也。“既处”，止也。阴之畜阳，不和则不能止，既和而止，畜之道成矣。《大畜》，畜之大，故极而散；《小畜》，畜之小，故极而成。“尚德”，载四，用柔巽之德，积满而至于成也。阴柔之畜刚，非一朝一夕能成，由积累而至，可不戒乎！载，积满也。《诗》云：“厥声载路，妇贞厉。”妇谓阴，以阴而畜阳，以柔而制刚。妇若贞固守此，危厉之道也。安有妇制其夫，臣制其君，而能安者乎？

“月几望”，君子征凶。

〈程传〉月望则与日敌矣。“几望”，言其盛，将敌也。《阴》已能

畜阳而云“几望”，何也？此以柔巽畜其志也，非力能制也。然不已则将盛于阳而“凶”矣。于“几望”而为之戒曰：“妇将敌矣，君子动则凶也。”君子，谓阳征动也。“几望”，将盈之时。若已望则阳已消矣。尚何戒乎。〈本义。〉畜极而成，阴阳和矣，故为“既雨既处”之象。盖尊尚阴德，至于积满而然也。阴加于阳，故虽正亦厉。然阴既盛而抗阳，则君子亦不可以有行矣。其占如此，为戒深矣。

《象》曰：“既雨既处”，德积载也。“君子征凶”，有所疑也。